Zagrebačka Gradska skupština iz trećeg je pokušaja uspjela okupiti kvorum i izglasati poskupljenje odvoza smeća u Zagrebu. To im je omogućio Krešimir Kartelo iz stranke Neovisni za Hrvatsku, koji se doduše izjasnio protiv poskupljenja, ali je samim svojim dolaskom na sjednicu omogućio kvorum i izglasavanje poskupljenja.

Prema portalu Zagreb.info, 24 zastupnika glasala su za poskupljenje, dok je Ljerka Mintas-Hodak bila suzdržana. Prvi pokušaj izglasavanja propao je jučer. Tada su gradski zastupnici tu točku raspravili, ali prije glasanja oporba je napustila sjednicu i time srušila kvorum, jer je iz redova vladajućih nedostajalo dvoje gradskih zastupnika.

Jutros je za kvorum nedostajao samo jedan

Sjednica je nastavljena jutros oko 9 sati, kada su gradski zastupnici ponovo pristupili glasanju. Predsjednik Gradske skupštine Drago Prgomet utvrdio da nema kvoruma te najavio prekid sjednice i njezin nastavak u 10 sati. Za postizanje kvoruma nedostajao je jedan zastupnik iz redova vladajućih.

Kako je prije nekoliko tjedana pisao Jutarnji list, od veljače iduće godine svi građani u Zagrebu, nevezano za veličinu stana ili broj ukućana, odvoz smeća plaćat će minimalno 68 kuna. U cijenu će biti uključen i varijabilni dio koji će ovisiti o količini proizvedenog otpada, odnosno množit će se broj odvoza otpada s veličinom spremnika.

U izračun konačne cijene bit će uračunat i iznos kazne za propisno odlaganje otpada, ili stimulacija za građane koji sami odvoze otpad u reciklažno dvorište. Jutarnji je iz Holdinga dobio neslužbenu procjenu prema kojoj bi varijabilni dio cijene prosječno bi trebao iznositi oko 40 kuna, što znači da će uz fiksni dio prosječna minimalna cijena odvoza biti 110 kuna.